題歙州問政山聶道士所居
作者：黄台
朝代：宋

paragraphs: 千尋練带新安水，萬仞花屏問政山。
自少雲霞居物外，不多塵土到人間。
壺懸仙島吞舟罷，椀浸星宮沈水閑。
寶籙篋垂金縷带，絳囊絳鎖玉連環。
靜張棋勢鋪還打，默考仙經補又刪。
床並葛鞋寒兔伏，窗橫檉几老龍跧。
溪童乞火朝敲竹，山鬼聽琴夜撼{枦睘}。
草暗碧潭思句曲，松昏紫氣度深關。
龜成淺甲毛猶綠，鶴化幽翎頂更殷。
阮洞神仙分藥去，蔡家兄弟寄書還。
黄精苗倒眠青鹿，紅杏枝低挂白鷳。
容易煮茶供客用，辛勤栽果與猿攀。
常尋靈穴通三島，擬過流沙化百蠻。
新隠漸開侵月窟，舊林猶悅枕沙灣。
手疏俗禮慵非傲，肘護靈方臂不慳。
海上使頻青鳥黠，篋中藏久白馿頑。
筇枝健拄菖蒲節，筍櫛高簪玳瑁斑。
花氣熏心香馥馥，澗聲聆耳冷潺潺。
高墳自掩浮生骨，短晷難窮不死顔。
早晚重逢蕭塢客，願隨芝蓋出塵寰。